text: Børn bliver undervist i lastbiler
  05 januar 2018 kl. 21.54
  Elever fra 0. til 3. klasse fik fredag lastbilundervisning. Det skal lære børnene, hvad de skal passe på i trafikken.
  Én ting er at huske reflekser og pangfarver i den mørke vintertrafik. Men det handler i høj grad også om at lære sikker adfærd.
  Fredag fik børnene i 0. til 3. klasse på Bakkeskolen i Kolding undervisning i, hvordan de skal passe på sig selv - og begå sig blandt nogle af de mest farlige køretøjer i trafikken.
  - Tænk på, at man bare sådan kan blive kvast under den. Det er sådan lidt skræmmende, når sådan en stor lastbil kører forbi med fart på, sagde Jacob Iwang Giørtz-Carlsen fra 3. klasse til TV SYD i løbet af undervisningen.
  Rikke Eskelund Andersen, lastbilchauffør, K. Hansen Transport: "Der sker mange højresvingsulykker. Det er en chaufførs største frygt, at det sker for en selv – så det vil man for alt i verden gerne undgå."
  Det er netop det skræmmebillede, som initiativtagerne vil til livs.
  - Lastbilchaufførerne er helt normale mennesker som dig og mig. Så det vigtigste budskab til børnene er, at vi skal have respekt for hinanden – og passe på hinanden, forklarer Bitten Nielsen, der er direktionssekretær i K. Hansen Transport.
  Børnene var imponeret over lastbilens størrelse.
  - Det er rimelig vildt, at den vejer 52 ton. Den er temmelig stor, syntes Jacob Iwang Giørtz-Carlsen.
  Men de havde især fokus på lastbilchaufføren, der forklarede om lastbilen og dens farer.
  Jacob Iwang Giørtz-Carlsen, 3. klasse, Bakkeskolen, Kolding: "Tænk på, at man bare sådan kan blive kvast under den. Det er sådan lidt skræmmende."
  - Man ved, at der sker mange højresvingsulykker. Det er en chaufførs største frygt, at det sker for en selv – så det vil man for alt i verden gerne undgå, siger lastbilchauffør Rikke Eskelund Andersen.
  Folkeskolebørnene lærte blandt andet, at når de kan se chaufføren i sidespejlet, så kan chaufføren også se dem.
  
  